B4-1027, 1028, 1029, 1030, 1031 και 1032/97

Ψήφισμα σχετικά με την εφαρμογή του νομοθετικού προγράμματος και άλλων δραστηριοτήτων για το έτος 1997 και με το πρόγραμμα εργασίας της Επιτροπής για το 1998

Το Ευρωπαϊκό Κοινοβούλιο,

- έχοντας υπόψη τη διοργανική συμφωνία σχετικά με τη δημοκρατία, τη διαφάνεια και την επικουρικότητα που ενέκριναν στις 25 Οκτωβρίου 1993 το Ευρωπαϊκό Κοινοβούλιο, το Συμβούλιο και η Επιτροπή, και που αφορά τη διαφάνεια στη διαδικασία λήψεως των αποφάσεων από τα θεσμικά όργανα της Ένωσης ((ΕΕ C 329 της 6.12.1993, σ. 132.)),

- έχοντας υπόψη τον κώδικα δεοντολογίας που ενεκρίθη στις 15 Μαρτίου 1995 από το Ευρωπαϊκό Κοινοβούλιο και την Επιτροπή ((ΕΕ C 89 της 10.4.1995, σ. 69.)),

- έχοντας υπόψη την έκθεση της Επιτροπής σχετικά με την εκτέλεση του προγράμματος εργασίας της Επιτροπής για το 1997 (SEC(97)1854),

- έχοντας υπόψη το πρόγραμμα εργασίας της Επιτροπής για το 1998 (COM(97)0517) και τις νέες νομοθετικές πρωτοβουλίες (SEC(97)1852),

- έχοντας υπόψη τη δήλωση στην οποία προέβη ο κ. Santer, Πρόεδρος της Επιτροπής, στις 22 Οκτωβρίου 1997, και τη σχετική συζήτηση, καθώς και τη συζήτηση της 17ης Δεκεμβρίου 1997 επί του ιδίου θέματος,

Α. εκτιμώντας ότι το ετήσιο νομοθετικό πρόγραμμα αποτελεί απαραίτητο διοργανικό εργαλείο για τον προγραμματισμό και τον συντονισμό των δραστηριοτήτων της Ένωσης με διαφανή και αποτελεσματικό τρόπο και σύμφωνα με την αρχή της επικουρικότητας και κρίνοντας ότι είναι απαραίτητο να εξασφαλιστεί επ' αυτού και η συνεργασία του Συμβουλίου,

Β. υπενθυμίζει ότι το νομοθετικό πρόγραμμα συνιστά διοργανικό πρόγραμμα, η αποτίμηση του οποίου πρέπει να βασίζεται στις προτεραιότητες που ορίζουν τα ενδιαφερόμενα θεσμικά όργανα,

Ι. πρέπει να δοθεί νέα ώθηση στη διοργανική συνεργασία σε επίπεδο νομοθετικού προγράμματος:

1. εκφράζει τη λύπη του διότι το πρόγραμμα για το 1997, όπως άλλωστε και αυτό για το 1996, έχει εν μέρει μόνον εφαρμοσθεί εφόσον, από τις 16 νέες νομοθετικές προτάσεις που είχε υποσχεθεί η Επιτροπή, το Κοινοβούλιο έλαβε μόνον 7 μέχρι τα τέλη Νοεμβρίου[semigr ] τονίζει ότι η αποτίμηση του προγράμματος για το 1997 παραμένει κενό γράμμα στο βαθμό που η Επιτροπή δεν έχει στην πραγματικότητα εκπονήσει προτάσεις που είχε αναγγείλει, τις οποίες όμως δεν υπέβαλε[semigr ] αναμένει λεπτομέρειες σχετικά με τους λόγους για τους οποίους δεν έχουν ακόμη υποβληθεί οι αναγγελθείσες για το 1997 προτάσεις και ούτε περιλαμβάνονται στο νομοθετικό πρόγραμμα για το 1998 (συγκεκριμένα, οι περισσότερες νομοθετικές προτάσεις που προβλέπονταν από το Σχέδιο Δράσης για την Εσωτερική Αγορά)[semigr ] διαπιστώνει εξάλλου ότι στο ΕΚ παραπέμφθηκαν 40 διαδικασίες και 14 στρατηγικά έγγραφα τα οποία δεν προβλέπονταν ούτε από το νομοθετικό Πρόγραμμα του 1997, ούτε από αυτό του 1996[semigr ]

2. αποδοκιμάζει το γεγονός ότι 197 φάκελλοι εκκρεμούν σήμερα ενώπιον του Συμβουλίου εν αναμονή τελικής απόφασης και 88 αναμένουν κοινή θέση χωρίς το Κοινοβούλιο να έχει ενημερωθεί σχετικά με το λόγο της κατακράτησής τους και χωρίς η Επιτροπή να έχει χρησιμοποιήσει το δικαίωμα πρωτοβουλίας της για απεμπλοκή των φακέλλων[semigr ]

3. εκφράζει την ικανοποίησή του για το γεγονός ότι ο ενδεικτικός κατάλογος των δράσεων που προβλέπονται για το 1998 περιλαμβάνει τη νομική βάση των προτάσεων, χρονοδιάγραμμα για την υποβολή τους και άλλες πληροφορίες ουσιαστικού χαρακτήρα για τον διοργανικό συντονισμό των εργασιών[semigr ] ζητεί εν τούτοις, για λόγους διαφάνειας, να υποβληθούν στο Κοινοβούλιο συγχρόνως με τις νέες νομοθετικές πρωτοβουλίες οι προσαρμογές και οι τεχνικές τροποποιήσεις της υφιστάμενης νομοθεσίας υπό τη μορφή επισήμου εγγράφου της Επιτροπής[semigr ]

4. ζητεί από την Επιτροπή να καταρτίσει την κατάσταση των τρεχουσών νομοθετικών προτάσεων οι οποίες εκκρεμούν σήμερα ενώπιον του Συμβουλίου, υποδεικνύοντας αυτές που θα έπρεπε να αποσυρθούν καθώς και αυτές που θα έπρεπε να αντικατασταθούν από νέες[semigr ] ζητεί από την Επιτροπή να μην αποσύρει οιαδήποτε πρόταση χωρίς τη σύμφωνη γνώμη του Κοινοβουλίου και να ενημερώνει πάντως το τελευταίο με επίσημη επιστολή σχετικά με την σκοπούμενη απόσυρση[semigr ] υπογραμμίζει σχετικά το γεγονός ότι ορισμένες κοινοβουλευτικές επιτροπές έχουν υποδείξει στην Επιτροπή ποιές προτάσεις πρέπει να αποσυρθούν ή να αντικατασταθούν[semigr ]

5. διαπιστώνει ο αριθμός στρατηγικών εγγράφων (ανακοινώσεις, πράσινα βιβλία...), που υποβάλλονται από την Επιτροπή αυξάνει ολοένα, περνώντας από 9 το 1990 σε 104 το 1996[semigr ] διαπιστώνει επίσης ότι κατά το πρώτο ήμισυ του 1997, έχει ήδη λάβει 57 έγγραφα του είδους αυτού[semigr ] εκφράζει την ανησυχία του διότι πολλά από τα στρατηγικά αυτά έγγραφα ασχολούνται με γενικότητες δεν είναι επαρκώς προσανατολισμένα προς την επίτευξη αποτελεσμάτων και σπανίως καταλήγουν σε νομοθετικές προτάσεις[semigr ] απορρίπτει δια λόγους αρχής την απόσυρση νομοθετικών προτάσεων που έχουν ήδη υποβληθεί υπέρ της υποβολής στρατηγικών εγγράφων[semigr ]

6. ζητεί από την Επιτροπή να καταβάλει πάσα προσπάθεια προκειμένου να προκαταλάβει την θέση σε ισχύ της Συνθήκης του Άμστερνταμ και να λάβει τα απαιτούμενα μέτρα προκειμένου να εξασφαλισθεί ότι οι εγκριθείσες μεταρρυθμίσεις μπορούν να εφαρμοστούν μόλις ολοκληρωθεί η διαδικασία κύρωσης της συνθήκης[semigr ] αναμένει σχετικά με το θέμα αυτό την πρόταση αναθεώρησης της απόφασης για την επιτροπολογία, της 13ης Ιουλίου 1987, την οποία ανακοίνωσε ο Πρόεδρος Santer για τις αρχές Ιουνίου 1998, μια πρόταση για την προσαρμογή των νομικών βάσεων των κοινών προτάσεων η οποία πρέπει να κατατεθεί εγκαίρως προκειμένου να μπορέσει το Κοινοβούλιο να εγκρίνει τη θέση του επ' αυτής πριν από τη θέση σε ισχύ της Συνθήκης του Άμστερνταμ και την πρόταση για την πρόσβαση στα έγγραφα που προβλέπει το άρθρο 191 Α της Συνθήκης ΕΚ, η οποία πρέπει επίσης να περιλαμβάνει την αποσαφήνιση των ορίων μεταξύ νομοθετικών και εκτελεστικών πράξεων[semigr ]

7. εκφράζει επίσης την ανησυχία του διότι οι περισσότερες προτάσεις κωδικοποίησης που υπέβαλε η Επιτροπή δεν υλοποιούνται και ζητεί από την Επιτροπή να προβεί σε λεπτομερή και ποσοτική αποτίμηση επί θεμάτων κωδικοποίησης και απλοποίησης[semigr ]

8. ζητεί η επέκταση της πρωτοβουλίας SLIM και σε άλλους τομείς όπως για το περιβάλλον, η ελεύθερη κυκλοφορία και η κοινωνική ασφάλιση των διακινούμενων εργαζομένων, η υγεία και ασφάλεια στον τόπο εργασίας, και οι δημόσιες συμβάσεις[semigr ]

9. υπενθυμίζει ότι η Επιτροπή είναι υποχρεωμένη να δώσει συνέχεια στα ψηφίσματά του Κοινοβουλίου για την ανάλήψη νομοθετικών πρωτοβουλιών σύμφωνα με το άρθρο 138 Β της Συνθήκης ΕΚ και ζητεί από την Επιτροπή να υποβάλει το συντομότερο δυνατό προτάσεις επί των αιτημάτων που της απηύθυνε της 4ης Μαΐου 1994 σχετικά με την πυρασφάλεια στα ξενοδοχεία ((ΕΕ C 205 της 25.7.1994, σελ. 163)), της 20ης Απριλίιου 1994 σχετικά με την πρόληψη και την αποκατάσταση των ζημιών στο περιβάλλον ((ΕΕ C 128 της 9.5.1994, σελ. 165)), της 17ης Απριλίου 1996 σχετικά με την ευρωπαϊκή κάρτα υγείας ((ΕΕ C 141 της 13.5.1996, σελ. 104)), και της 30ης Ιανουαρίου 1997 σχετικά με την δασοκομική στρατηγική ((ΕΕ C 55 της 24.2.1997, σελ. 22))[semigr ]

10. συμπεραίνει ότι η διοργανική συνεργασία επί θεμάτων νομοθετικού προγραμματισμού παρουσιάζει σοβαρές δυσλειτουργίες και ότι η Επιτροπή, η οποία διαθέτει το δικαίωμα πρωτοβουλίας, δεν τηρεί τις δεσμεύσεις της[semigr ] προτείνει να γίνεται στο εξής εγγράφως τακτική αποτίμηση σχετικά με την εφαρμογή του νομοθετικού προγράμματος μέσω συνεδριάσεων μεταξύ εκπροσώπων της Επιτροπής, του Συμβουλίου και του Ευρωπαϊκού Κοινοβουλίου[semigr ]

ΙΙ. όσον αφορά το πρόγραμμα εργασίας για το 1998:

11. καθορίζει τις πολιτικές του προτεραιότητες και ζητεί να εφαρμοστεί και να ολοκληρωθεί το νομοθετικό πρόγραμμα για το 1998 με τα κατάλληλα μέτρα[semigr ]

12. αναμένει, μετά τη δήλωση του Επιτρόπου Oreja στις 19 Νοεμβρίου 1997, την υποβολή έκθεσης με προτάσεις για μια συνολική μεταρρύθμιση των συνθηκών την κατάλληλη στιγμή, ήτοι πριν από την Διάσκεψη Κορυφής του Ευρωπαϊκού Συμβουλίου το Δεκέμβριο 1998[semigr ]

13. εκφράζει τη λύπη του για το γεγονός ότι η δεδηλωμένη προσήλωση της Επιτροπής στην αρχή της ισότητας ευκαιριών μεταξύ των δύο φύλων σε όλους τους τομείς πολιτικής της Ένωσης (mainstreaming) δεν επαναλαμβάνεται ρητώς στο πλαίσιο των γενικών πολιτικών προτεραιοτήτων της για το 1998[semigr ]

Απασχόληση, ανάπτυξη, ενίσχυση της συνοχής και ΟΝΕ

14. επιβεβαιώνει και πάλι ότι η μάχη κατά της ανεργίας παραμένει ο πρωταρχικός πολιτικός του στόχος[semigr ] ζητεί να εφαρμοσθούν εκ παραλλήλου οι διαδικασίες που θεσπίσθηκαν με τη Συνθήκη του Άμστερνταμ για τον καθορισμό των κατευθυντηρίων γραμμών για την οικονομία και την απασχόληση, προκειμένου να εξασφαλισθεί ο καλύτερος δυνατός συντονισμός των μακροοικονομικών και των διαρθρωτικών μέτρων[semigr ] επικροτεί τις κατευθυντήριες γραμμές για την απασχόληση όπως αυτές ενεκρίθησαν από το έκτακτο Ευρωπαϊκό Συμβούλιο της 20/21 Νοεμβρίου στο Λουξεμβούργο[semigr ]

15. καλεί την Επιτροπή και το Συμβούλιο να καταλήξουν σε συμφωνία με το ΕΚ επί του προβλήματος της νομικής βάσης στο πλαίσιο της δημοσιονομικής διαδικασίας, και συγκεκριμένα επί όλων των στοιχείων της ευρωπαϊκής πρωτοβουλίας σε θέματα απασχόλησης[semigr ]

16. καλεί την Επιτροπή να υποβάλει αναθεωρημένες προτάσεις για την καταπολέμηση του κοινωνικού αποκλεισμού υπό το φως της νέας νομικής βάσης που παρέχει η Συνθήκη του Άμστερνταμ[semigr ] ενθαρρύνει την Επιτροπή να βρει νομική λύση προκειμένου να συμπεριληφθούν οι ηλικιωμένοι και τα άτομα με ειδικές ανάγκες στη νέα αυτή νομική βάση[semigr ]

17. εκφράζει τη λύπη του για το γεγονός ότι στο πρόγραμμα εργασίας για το 1998 δεν γίνεται αναφορά στην από καιρό αναμενόμενη νομοθετική πρόταση σχετικά με τη συμμετοχή των διαζευγμένων ή εν διαστάσει γυναικών στα συνταξιοδοτικά δικαιώματα των συζύγων τους[semigr ]

18. εκφράζει τη λύπη του για το γεγονός ότι στο πρόγραμμα εργασίας για το 1998 δεν γίνεται αναφορά στην από καιρό αναμενόμενη πρόταση τροποποίησης της οδηγίας του Συμβουλίου 86/613/ΕΟΚ σχετικά με την εφαρμογή της αρχής της ίσης μεταχείρισης των αυτοαπασχολούμενων ανδρών και γυναικών[semigr ]

19. καλεί την Επιτροπή να υποβάλει πρόταση οδηγίας σχετικά με τη σεξουαλική παρενόχληση στους τόπους εργασίας σε περίπτωση που οι κοινωνικοί εταίροι δεν καταλήξουν σε συμφωνία επί του θέματος αυτού στο πλαίσιο του κοινωνικού πρωτοκόλλου[semigr ]

20. ζητεί από την Επιτροπή να θεσπίσει τα κατάλληλα νομικά όργανα για τη σταδιακή κατάργηση των υφιστάμενων διακρίσεων σε θέματα μη ανεγνωρισμένων μορφών απασχόλησης[semigr ]

21. καλεί το Συμβούλιο και την Επιτροπή να εφαρμόσουν όλες τις συστάσεις που εμπεριέχονται στην έκθεση της ομάδας Veil σχετικά με την ελεύθερη κυκλοφορία των εργαζομένων[semigr ]

22. ζητεί την αναδιάρθρωση και την αλλαγή διατύπωσης της ετήσιας οικονομικής έκθεσης και των γενικών οικονομικών κατευθυντήριων γραμμών, προκειμένου να καταστούν αποτελεσματικά μέσα συντονισμού των οικονομικών πολιτικών των κρατών μελών[semigr ] ζητεί από την Επιτροπή να επεξεργαστεί προτάσεις παράγωγου δικαίου βάσει του άρθρου 103, παράγραφος 5 της Συνθήκης, προκειμένου να ενισχύσει το ρόλο του Ευρωπαϊκού Κοινοβουλίου στη διαδικασία πολιτικού συντονισμού[semigr ]

23. υπενθυμίζει στην Επιτροπή ότι έχει δεσμευθεί να παράσχει στο ΕΚ τη δυνατότητα της μεγαλύτερης δυνατής συμμετοχής, όσον αφορά τις προτάσεις που ανεκοίνωσε για το Μάρτιο του 1998 σχετικά με τη μεταρρύθμιση των διαρθρωτικών ταμείων σε συνδυασμό με την Ατζέντα 2000, συμπεριλαμβανομένων των προενταξιακών μέσων[semigr ]

24. υποστηρίζει τα σχέδια της Επιτροπής για πρόταση οδηγίας σχετικά με την άμεση φορολογία των αποταμιεύσεων[semigr ] τονίζει ότι ο κώδικας δεοντολογίας πρέπει να θεωρείται ως ένα πρώτο μόνον βήμα προς την εναρμόνιση της φορολόγησης επιχειρήσεων[semigr ] υποστηρίζει τη θέσπιση ευνοϊκότερης για την απασχόληση φορολογίας, ιδίως με τη μετατόπιση του φορολογικού βάρους από την εργασία προς άλλες πηγές[semigr ] ζητεί σχετικά την καθιέρωση ειδικού ΦΠΑ στις υπηρεσίες εντατικής εργασίας που δεν υπόκεινται στον διασυνοριακό ανταγωνισμό[semigr ]

25. καλεί την Επιτροπή να χρησιμοποιήσει όλα τα μέσα που διαθέτει, συμπεριλαμβανομένων, εν ανάγκη, νέων νομοθετικών προτάσεων, προκειμένου να διασφαλισθεί η προστασία των καταναλωτών κατά την μετάβαση στο ενιαίο νόμισμα[semigr ]

26. εκφράζει τη λύπη του διότι δεν κατετέθη πρόταση σχετικά με ένα νέο σύστημα ιδίων πόρων[semigr ]

27. ζητεί την υποβολή προτάσεων για καλύτερη δικαστική συνεργασία στον τομέα της προστασίας των οικονομικών συμφερόντων της Κοινότητας[semigr ]

28. ζητεί από την Επιτροπή να υποβάλει πρόταση για εκχώρηση πλήρους ανεξαρτησίας στην ΟΣΚΠΑ βάσει διοργανικής συμφωνίας[semigr ]

Γεωργία, αλίεία, περιβάλλον, μεταφορές, έρευνα και ενέργεια

29. ζητεί από την Επιτροπή να παρουσιάσει όλες τις μεταρρυθμίσεις των διαφόρων Κοινών Οργανώσεων Αγοράς όπως διαγράφονται στην Ατζέντα 2000 και να εγγυηθεί μια συνεπή προσέγγιση σε όλους τους τομείς συμπεριλαμβανομένων και των μεσογειακών προϊόντων[semigr ] υπενθυμίζει ότι οι στόχοι της συνοχής, της ποιότητας και της ασφάλειας των γεωργικών προϊόντων, καθώς και η καλύτερη ενσωμάτωση των περιβαλλοντικών στοιχείων στις μεθόδους παραγωγής εξακολουθούν να συνιστούν τα θεμέλια της μελλοντικής γεωργικής πολιτικής[semigr ]

30. καλεί την Επιτροπή να προτείνει, με νομοθετική πράξη, τον καθορισμό θεμελιωδών αρχών και κριτηρίων για ανώτατα όρια και διαμόρφωση των ενισχύσεων προς τους αγρότες[semigr ]

31. ζητεί από την Επιτροπή να υποβάλει προτάσεις στον τομέα της ανάπτυξης της υπαίθρου με βάση τα πορίσματα της Διάσκεψης του Cork, λαμβάνοντας υπόψη την ποικιλία των αγροτικών περιοχών της Ένωσης και τον πολυσχιδή ρόλο της γεωργίας[semigr ]

32. καλεί την Επιτροπή να λάβει υπόψη, στο πλαίσιο της μεταρρύθμισης των διαρθρωτικών ταμείων, την ανάγκη περιφρούρησης της οριζόντιας φύσης των ταμείων για την αλιεία προκειμένου να αποτραπούν οι ανισότητες μεταξύ των εξαρτημένων από την αλιεία περιοχών[semigr ] καλεί την Επιτροπή να διατυπώσει καινοτόμες νομοθετικές προτάσεις για τον αλιευτικό τομέα λαμβάνοντας υπόψη τα ιδιαίτερα χαρακτηριστικά κάθε περιοχής και την ανάγκη διατήρησης της απασχόλησης και της περιβαλλοντικής ισορροπίας[semigr ]

33. ζητεί από την Επιτροπή να αναθεωρήσει τις αλιευτικές συμφωνίες που συνήψε με αναπτυσσόμενες χώρες ώστε να παράσχει σε αυτές πραγματικά όργανα συνεργασίας[semigr ]

34. επαναλαμβάνει την ανάγκη περαιτέρω ενσωμάτωσης της περιβαλλοντικής πολιτικής και της πολιτικής υπέρ της δημόσιας υγείας και της προστασίας των καταναλωτών στους άλλους τομείς πολιτικής[semigr ] τονίζει ειδικότερα την σχέση μεταξύ προστασίας του περιβάλλοντος και δημιουργίας θέσεων απασχόλησης την οποία θα πρέπει η Επιτροπή να εκμεταλλευθεί στο έπακρο[semigr ]

35. ζητεί από την Επιτροπή να υποβάλει όλες τις εκκρεμούσες προτάσεις στο πλαίσιο της διαδικασίας αναθεώρησης της περιβαλλοντικής πολιτικής που συμφωνήθηκε κατά την προσχώρηση της Αυστρίας, της Σουηδίας και της Φινλανδίας στην ΕΕ, με στόχο την επίτευξη υψηλότερων περιβαλλοντικών προδιαγραφών[semigr ]

36. καλεί την Επιτροπή να παρουσιάσει επιτέλους προτάσεις ώστε να μειωθεί η χρήση των παρασιτοκτόνων και χημικών όπως είχε υποσχεθεί στο Πέμπτο Πρόγραμμα Περιβαλλοντικής Δράσης για το 1992, να απαγορεύσει τα πλέον επικίνδυνα εξ αυτών και να επισπεύσει τον υπολογισμό των υφισταμένων χημικών στην αγορά της ΕΕ[semigr ]

37. ζητεί την έκδοση ανακοινώσεως σχετικά με την αναθεώρηση της πολιτικής της ΕΕ ως προς τα χημικά προϊόντα[semigr ]

38. ζητεί, σε συνέχεια της ανακοίνωσης για τους περιβαλλοντικούς φόρους, δασμούς και τέλη στην ενιαία αγορά και της πρότασής της για Λευκή Βίβλο σχετικά με την εφαρμογή της αρχής «ο ρυπαίνων πληρώνει» συγκεκριμένες προτάσεις, ώστε οι εθνικές ή περιφερειακές πρωτοβουλίες στον τομέα των περιβαλλοντικών τελών να είναι συμβατές με τους κανόνες της ενιαίας αγοράς και της ευρωπαϊκής πολιτικής για το περιβάλλον[semigr ]

39. ζητεί από την Επιτροπή και το Συμβούλιο να συνεχίσουν τις εργασίες τους επί της προταθείσας οδηγίας σχετικά με τον ορθολογικό σχεδιασμό στους τομείς της διανομής φυσικού αερίου και ηλεκτρικού ρεύματος[semigr ]

40. καλεί την Επιτροπή να υποβάλει νομοθετικές προτάσεις δίνοντας συνέχεια στην ανακοίνωσή της για το θόρυβο[semigr ]

41. ζητεί από την Επιτροπή να υποβάλει οδηγία σχετικά με την υγιεινή διατροφή και τη νομοθεσία σχετικά με διαμαρτυρίες που αφορούν τα προϊόντα διατροφής[semigr ] σημειώνει με ικανοποίηση τις πρωτοβουλίες που λαμβάνονται στον τομέα της ασφάλειας των τροφίμων οι οποίες βρίσκονται στην κατεύθυνση των συστάσεων της κοινοβουλευτικής επιτροπής έρευνας για τη σπογγώδη εγκεφαλοπάθεια[semigr ]

42. υπενθυμίζει στην Επιτροπή ότι πρέπει να χρησιμοποιεί πάντοτε το περιθώριο ελιγμών που διαθέτει σε ό,τι αφορά την ερμηνεία της χρήσης της κατάλληλης νομικής βάσης στα θέματα δημόσιας υγείας, κατά τρόπον ώστε να διασφαλίζεται η μεγαλύτερη δυνατή συμμετοχή του Κοινοβουλίου[semigr ]

43. καλεί την Επιτροπή να υποβάλει πρόταση οδηγίας σχετικά με την προστασία του εδάφους από τη μόλυνση και τη μακροχρόνια εκμετάλλευση[semigr ]

44. ζητεί από την Επιτροπή να υποβάλει νομοθετικές προτάσεις εις εφαρμογήν του σχεδίου δράσης της σχετικά με την πρόσβαση στη δικαιοσύνη και με τις απλουστευμένες μεθόδους διευθέτησης καταναλωτικών διαφορών[semigr ]

45. χαιρετίζει την δέσμευση για την υποβολή προτάσεων σχετικά με τον χρόνο εργασίας και ανάπαυσης στους αποκλειστικούς τομείς μεταφορών και ελπίζει ότι μπορεί να επιτευχθούν συγκεκριμένα αποτελέσματα σε αυτό το θέμα το συντομότερο δυνατόν μετά από διαβούλευση με τους κοινωνικούς εταίρους, προς το συμφέρον της υγείας και της ασφάλειας των εργαζομένων και του ευρύτερου κοινού και ζητεί από την Επιτροπή να υποβάλει το σύνολο των μέτρων που αποσκοπούν στην ολοκλήρωση της εσωτερικής αγοράς στον τομέα των μεταφορών[semigr ]

46. ζητεί, η πρόταση σχετικά με τις βασικές υπηρεσίες σιδηροδρομικών και οδικών μεταφορών (παρ. 25 των «Νέων νομοθετικών πρωτοβουλιών») να μην πλήξει το δημόσιο τομέα στον κλάδο της μεταφοράς προσώπων[semigr ]

47. ζητεί να υποβληθούν προτάσεις παρακολούθησης σχετικά με τη διεθνοποίηση του εξωτερικού κόστους (δίκαιη και αποτελεσματική τιμολόγηση) και, σε συνδυασμό με το ανωτέρω, ζητεί την εξεύρεση λύσης στο θέμα της διαμετακόμισης μέσω των Άλπεων[semigr ]

48. ζητεί από την Επιτροπή να θέσει σε εφαρμογή μια ευρωπαϊκή πολιτική τουρισμού και να εγκρίνει τα ειδικά προς τούτο μέτρα, καθώς και να απεμπλέξει το πρόγραμμα PHILOXENIA[semigr ]

Η Ευρώπη των πολιτών

49. καλεί την Επιτροπή να προωθήσει τις προτάσεις της για τρία σχέδια οδηγίας σχετικά με την ελεύθερη κυκλοφορία των προσώπων επί των οποίων το Κοινοβούλιο έχει ήδη γνωμοδοτήσει από τις 23 Οκτώβριου 1996 ((ΕΕ C 347 της 18.11.1996, σελ. 58, 60 και 62))[semigr ]

50. καλεί την Επιτροπή να επισπεύσει την εφαρμογή του άρθρου 13 της νέας Συνθήκης του Άμστερνταμ (κατά των διακρίσεων) και να υποβάλει νομοθετικές προτάσεις για την πρόληψη και την καταπολέμηση των ρατσιστικών ενεργειών καθώς και κατά των αναθεωρητικών θέσεων[semigr ]

51. ζητεί μετ' επιμονής από την Επιτροπή να υποβάλει συγκεκριμένες προτάσεις σχετικά με τον τρόπο με τον οποίο ο νέος τίτλος για την «ελευθερία, δικαιοσύνη και ασφάλεια» μπορεί να τεθεί σε εφαρμογή, ιδίως σε τομείς που είναι πιθανό να επικαλύπτονται (π.χ. βίζα: κανονισμός Συμβουλίου, καθεστώς Σένγκεν και διατάξεις της Συνθήκης)[semigr ] να καθορίσει δε σαφείς προτεραιότητες για την καταπολέμηση όλων των μορφών του οργανωμένου εγκλήματος, του λαθρεμπορίου ναρκωτικών, της παράνομης μετανάστευσης, της σωματεμπορίας, ειδικότερα των παιδιών, και του ξεπλύματος μαύρου χρήματος[semigr ]

52. ζητεί την κατάθεση πρότασης οδηγίας σχετικά με την πτώχευση επιχειρήσεων που λειτουργούν σε περισσότερα του ενός κράτη μέλη[semigr ]

53. επαναλαμβάνει την έκκλησή του προς την Επιτροπή να υποβάλει σχέδια νομοθετικών μέσων σχετικά με τη νομική δομή και τη χρηματοδότηση των πολιτικών κομμάτων σε ευρωπαϊκό επίπεδο[semigr ]

Η παρουσία της Ένωσης στον κόσμο - προβολή τη θέσης και του ρόλου της

54. επαναλαμβάνει το αίτημά του προς την Επιτροπή να χρησιμοποιήσει δραστήρια το δικαίωμα της πρωτοβουλίας και να υποβάλει στο Συμβούλιο προτάσεις για κοινές δράσεις όπως οι προβλεπόμενες από το άρθρο Ι.8, παρ. 3 (νέο άρθρο 22.1) της Συνθήκης για την Ευρωπαϊκή Ένωση[semigr ] ζητεί να εξασφαλίσει η Επιτροπή μεγαλύτερη συνοχή μεταξύ των δράσεων στον εμπορικό, οικονομικό και αναπτυξιακό τομέα[semigr ]

56. για το σκοπό αυτό, καλεί την Επιτροπή να επαγρυπνεί ώστε:

- στις νέες συμφωνίες με τις χώρες ΑΚΕ, συμπεριλαμβάνονται τα μέσα για την επίτευξη πραγματικών εταιρικών σχέσεων καθώς και της βιώσιμης ανάπτυξης, βάσει των κατευθύνσεων που καθορίστηκαν από το ΕΚ[semigr ]

- να εγκριθεί νομική βάση που θα καλύπτει τα ανθρώπινα δικαιώματα στις τρίτες χώρες με τις οποίες η Ένωση έχει συνάψει διεθνείς συμφωνίες, έτσι ώστε να καταστούν ουσιαστικότερες οι ρήτρες με τις οποίες προστατεύονται τα ανθρώπινα δικαιώματα σε αυτές τις συμφωνίες,

55. ζητεί από την Επιτροπή να λάβει υπόψη στις προσεχείς νομοθετικές προτάσεις επί θεμάτων πολιτισμού, εκπαίδευσης και νεότητας των κεκτημένων των υφιστάμενων προγραμμάτων στους τομείς αυτούς[semigr ]

57. ζητεί από την Επιτροπή να υποβάλει προτάσεις το συντομότερο για τη συγκρότηση Μονάδας Πολιτικού Σχεδιασμού και Συναγερμού η οποία προβλέπεται από τη Συνθήκη του Άμστερνταμ καθώς και τη δημιουργία παρατηρητηρίου για την ανάλυση και την πρόληψη καταστροφών σε ανθρωπιστικό επίπεδο[semigr ]

58. ζητεί από την Επιτροπή, στο πλαίσιο της δραστηριότητάς της στη Μέση Ανατολή να συμβάλλει περισσότερο σε προγράμματα όπως το «People to people» και το "2020/Peace Industry», ως μέσα για την προώθηση της ειρήνης στην περιοχή[semigr ]

59. ζητεί από την Επιτροπή να συμβάλει ενεργά και οικονομικά στην ίδρυση διεθνούς διαρκούς δικαστηρίου ποινικών υποθέσεων και να υποστηρίξει σχετικές πρωτοβουλίες σε περιφερειακό επίπεδο[semigr ]

60. εκφράζει την ικανοποίησή του για την ώθηση που δίνει η Επιτροπή στις σχέσεις με τη Λατινική Αμερική και την Ασία και χαιρετίζει τις προπαρασκευαστικές εργασίες για τη διοργάνωση διάσκεψης κορυφής Ευρωπαϊκής Ένωσης - Λατινικής Αμερικής[semigr ]

61. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Ευρωπαϊκό Συμβούλιο, το Συμβούλιο τους βουλευτές των εθνικών κοινοβουλίων, την Οικονομική και Κοινωνική Επιτροπή καθώς και την Επιτροπή των Περιφερειών.